CELEX: 62012CN0399
Language: sk
Date: 2012-08-28 00:00:00
Title: Vec C-399/12: Žaloba podaná 28. augusta 2012 — Spolková republika Nemecko/Rada Európskej únie

10.11.2012   
            
            
               SK
            
            
               Úradný vestník Európskej únie
            
            
               C 343/9
            
         Žaloba podaná 28. augusta 2012 — Spolková republika Nemecko/Rada Európskej únie
   (Vec C-399/12)
   2012/C 343/11
   Jazyk konania: nemčina
   
      Účastníci konania
   
   
      Žalobkyňa: Spolková republika Nemecko (v zastúpení: N. Graf Vitzthum a T. Henze, splnomocnení zástupcovia)
   
      Žalovaná: Rada Európskej únie
   
      Návrhy žalobkyne
   
   Žalobkyňa navrhuje, aby Súdny dvor:
   
               —
            
            
               vyhlásil rozhodnutie Rady z 18. júna 2012 (1) za neplatné,
            
         
               —
            
            
               zaviazal Radu Európskej únie na náhradu trov konania.
            
         
      Žalobné dôvody a hlavné tvrdenia
   
   Svojou žalobou Spolková republika Nemecko napáda rozhodnutie Rady z 18. júna 2012, „ktorým sa určuje pozícia, ktorú má Európska únia zaujať, pokiaľ ide o určité rezolúcie, o ktorých sa má hlasovať v rámci Medzinárodnej organizácie pre vinič a víno (OIV)“.
   Podľa názoru spolkovej vlády došlo pri prijatí tohto rozhodnutia k nesprávnemu právnemu posúdeniu, keď sa jeho právnym základom stal článok 218 ods. 9 ZFEÚ. Článok 218 ods. 9 ZFEÚ sa týka výlučne prijímania pozícií Únie v orgánoch, ktoré boli zriadené na základe medzinárodných dohôd, ktorých je Únia členom. Článok 218 ods. 9 ZFEÚ naopak nepripúšťa nijaký vplyv na zastupovanie členských štátov v orgánoch medzinárodných organizácií, ktorých členmi sú na základe medzinárodných dohôd iba členské štáty. Ďalej sa článok 218 ods. 9 ZFEÚ týka iba „aktov s právnymi účinkami“, teda medzinárodne záväzných aktov. Pri rezolúciách OIV však o takéto právne akty nejde.
   Pre rozhodnutie Rady nemožno okrem toho nájsť ani iný právny základ.
   
      (1)  Dokument Rady č. 11436/12, „ktorým sa určuje pozícia, ktorú má Európska únia zaujať, pokiaľ ide o určité rezolúcie, o ktorých sa má hlasovať v rámci Medzinárodnej organizácie pre vinič a víno (OIV)“.